CELEX: 22004D0632
Language: sl
Date: 2004-05-06 00:00:00
Title: 2004/632/ES: Sklep št. 1/2004 Sveta ministrov AKP–ES z dne 6. maja 2004 o uporabi rezerve finančnega okvira za dolgoročni razvoj ter sredstev iz investicijskih skladov devetega Evropskega razvojnega sklada z namenom ustanovitve sklada AKP–EU za preskrbo z vodo

10.9.2004   
            
            
               SL
            
            
               Uradni list Evropske unije
            
            
               L 289/68
            
         
      SKLEP št. 1/2004 SVETA MINISTROV AKP–ES
   z dne 6. maja 2004
   o uporabi rezerve finančnega okvira za dolgoročni razvoj ter sredstev iz investicijskih skladov devetega Evropskega razvojnega sklada z namenom ustanovitve sklada AKP–EU za preskrbo z vodo
   (2004/632/ES)
   SVET MINISTROV AKP–ES JE –
   ob upoštevanju Partnerskega sporazuma AKP–ES, ki je bil podpisan 23. junija 2000 v Cotonouju (1) („sporazum“), in zlasti odstavka 8 Priloge I Sporazuma,
   ob upoštevanju naslednjega:
   
               (1)
            
            
               Svet ministrov EU se je na svojem 2571. zasedanju 22. marca 2004 dogovoril o ustanovitvi sklada za preskrbo z vodo, namenjenega državam AKP, in odločil razmisliti o zagotovitvi zneska 500 milijonov evrov iz pogojevane milijarde evrov v okviru devetega Evropskega razvojnega sklada (ERS) za omenjeni sklad za preskrbo z vodo. Prav tako se je dogovoril o takojšnji sprostitvi prve dodelitve v višini 250 milijonov evrov ter o sprejetju odločitve do marca 2005 o zagotovitvi druge dodelitve v višini 250 milijonov evrov in uporabi preostalih 500 milijonov evrov iz pogojevane milijarde. Prva dodelitev v višini 250 milijonov evrov se med finančnimi okviri iz odstavka 3 Finančnega protokola k 9. ERS razdeli na naslednji način: 185 milijonov evrov se nameni finančnemu okviru za dolgoročni razvoj, 24 milijonov evrov finančnemu okviru za regionalno sodelovanje in integracijo in 41 milijonov evrov investicijskemu skladu.
            
         
               (2)
            
            
               Komisija je Svet ministrov AKP obvestila o povečanju dodelitve za sodelovanje znotraj AKP 9. ERS za 24 milijonov evrov in predlagala, da se ta sredstva namenijo ustanovitvi sklada AKP–EU za preskrbo z vodo.
            
         
               (3)
            
            
               V podporo izvajanju Evropske pobude za preskrbo z vodo v državah AKP je treba sodelovanju znotraj AKP nameniti dodatna sredstva v skupni višini 500 milijonov evrov, od katerih se prva dodelitev v višini 250 milijonov evrov zagotovi na podlagi sklepa Sveta ministrov EU. Vendar je finančni okvir za regionalno sodelovanje in integracijo iz odstavka 3(b) Priloge I (Finančni protokol) Sporazuma že izčrpan. Potrebna sredstva morajo biti zato prenesena iz nedodeljenih sredstev finančnega okvira za dolgoročni razvoj 9. ERS in investicijskega sklada, ki sta omenjena v odstavkih 3(b) in (c) Finančnega protokola.
            
         
               (4)
            
            
               Svet ministrov AKP–ES je na podlagi člena 15 Sporazuma pooblaščen za sprejemanje sklepov v okviru tega sporazuma –
            
         SKLENIL:
   Člen 1
   Ustanovitev sklada AKP-EU za preskrbo z vodo
   Znesek 226 milijonov evrov, sestavljen iz 185 milijonov evrov iz rezerve finančnega okvira za dolgoročni razvoj, predvidenega v 9. ERS, in 41 milijonov evrov iz investicijskega sklada 9. ERS, se prenese v dodelitev za sodelovanje znotraj AKP, predvideno v finančnem okviru za regionalni sodelovanje in integracijo, in uporabi za ustanovitev sklada AKP–EU za preskrbo z vodo. Z že razpoložljivim zneskom 24 milijonov evrov v okviru sodelovanja znotraj AKP bo za prvi obrok sklada AKP-EU za preskrbo z vodo na voljo skupni znesek 250 milijonov evrov.
   Člen 2
   Drugi obrok
   Potem, ko Svet ministrov EU sprosti drugo dodelitev v višini 250 milijonov evrov iz pogojevane milijarde v okviru 9. ERS, se ta znesek uporabi kot drugi obrok za sklad AKP–EU za preskrbo z vodo.
   Člen 3
   Prošnja za financiranje
   Svet ministrov AKP v skladu s členom 13(2) Priloge IV Sporazuma Komisijo zaprosi, da z zneski iz dodelitve za sodelovanje znotraj AKP, navedenimi v členih 1 in 2, financira ustanovitev sklada AKP–EU za preskrbo z vodo.
   
      V Gaboroneju, 6. maja 2004
      
         
            Za Svet ministrov AKP–ES
         
         
            Predsednik
         
         P. MOUSSA
         
      
   
   
      (1)  UL L 317, 15.12.2000, str. 376.